REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/23-25

25. februar 2025. godine

B e o g r a d

Z A P I S N I K

13. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 24. FEBRUARA 2025. GODINE

Sednica je počela u 11,40 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Žika Gojković, Dragan Jovanović, Dejan Bulatović, Radoslav Milojičić, Milija Miletić, Dijana Radović, Jožef Tobiaš i Miroslav Aleksić.

Sednici je prisustvovao zamenik člana Odbora: Slobodan Petrović (zamenik Slobodana Ilića).

Sednici nisu prisustvovali članovi Odbora: Veroljub Matić, Ivana Stamatović, Goran Petković, prof. dr Branimir Nestorović, Dušan Nikezić, dr Ana Oreg i Zoran Sandić, kao ni njihovi zamenici.

Sednici je prisustvovao i narodni poslanik Risto Kostov, koji nije član Odbora.

Sednici su prisustvovali predstavnici Ministarstva poljoprivrede, šumarstva i vodoprivrede: Jelena Blagojević, državni sekretar, Kolinda Hrehorović, rukovodilac Grupe za proizvodnju voća i Vesna Radojičić, viši savetnik, Grupa za proizvodnju voća.

Sednici su prisustvovali i predstavnici Udruženja voćara „Naše voće Srbija”, Božo Joković i Dalibor Vujić; predstavnici Udruženja „Vilamet“, Mileta Pilčević i Lazar Todorović; predstavnik Saveza „Srpska malina“, Milutin Živković; predstavnik Udruženja proizvođača jagodičastog voća „Zlatni breg“, Milovan Jakovljević; predstavnik zadruge iz sela Velika Reka, Mali Zvornik, Žarko Milovanović i proizvođač iz sela Skadar kod Osečine, Aleksandar Ivković.

Odbor je većinom glasova (8 za, 1 nije glasao) usvojio sledeći:

D n e v n i r e d

1. Rasprava o problemima u voćarstvu;
2. Mogućnosti rešavanja problema u proizvodnji jagodičastog i bobičastog voća na zahteve i predloge udruženja malinara.

Predsednik Odbora je predložio spajanje rasprave prve i druge tačke Dnevnog reda sednice Odbora. Odbor je većinom glasova (8 za, 1 nije glasao) prihvatio ovaj predlog.

Pre početka rasprave o tačkama dnevnog reda, usvojen je zapisnik 12. sednice Odbora, koja je održana 7. februara 2025. godine, u tekstu u kome je i predložen. Zapisnik je usvojen većinom glasova (8 za, 1 nije glasao).

Takođe, predsednik Odbora je predložio da u raspravi vreme za predstavnike poljoprivrednih udruženja iznosi 10 minuta, a za predlagača zaključka 20 minuta. Odbor je većinom glasova (8 za, 1 nije glasao) prihvatio ovaj predlog. Zatim, predsednik Odbora je informisao članove Odbora da se ova sednica održava na zahtev Udruženja voćara „Naše voće Srbija“.

Prva i druga tačka dnevnog reda – Rasprava o problemima u voćarstvu i Mogućnosti rešavanja problema u proizvodnji jagodičastog i bobičastog voća na zahteve i predloge udruženja malinara.

Jelena Blagojević, državni sekretar, informisala je članove Odbora o rezultatima dosadašnjeg rada Radne grupe za unapređenje proizvodnje i tržišta jagodastog voća - maline, kupine, jagode, borovnice i ribizle u Republici Srbiji. Cilj Radne grupe je definisanje aktuelne situacije u oblasti jagodastog voća, sa posebnim osvrtom na kritične tačke u tržišnom lancu proizvodnje u cilju donošenja odgovarajućih mera za sveobuhvatno rešavanje postojećih problema u oblasti jagodastog voća. Radnu grupu čine predstavnici proizvođača i otkupljivača, hladnjačara jagodastog voća, predstavnici struke i nauke, doktori nauka sa beogradskog i novosadskog Poljoprivrednog fakulteta i Instituta za voćarstvo u Čačku, predstavnici Republičkog zavoda za statitstiku i Privredne komore Srbije kao i predstavnici drugih nadležnih ministarstava u oblasti poljoprivrede, trgovine, inspekcije, privrede i finansija (Uprava carina). Prvi sastanak Radne grupe održan je 6. decembra 2024. godine, kada je Radnoj grupi predstavljeno aktuelno stanje u oblasti jagodastog voća. Zaključak sastanka je da se akcenat stavi na malinu, i da se za sledeći sastanak definišu kritične tačke u malinarstvu kao i predlog rešavanja postojećih problema. Drugi sastanak je održan 17. januara 2025. godine kada je članovima Radne grupe predstavljen dokument u vidu instrukcije koji se odnosi na sveobuhvatno sagledavanje problema u malinarstvu, predlog aktivnosti za rešavanje istih kao i navođenje konkretnih mera Ministarstva poljoprivrede, šumarstva i vodoprivrede koje doprinose rešavanju problema. Ministar dr Aleksandar Martinović je izvestio tada prisutne na sastanku da je potpisan memorandum o saradnji sa bankom Poštanska štedionica, koja je jedina državna banka u Republici Srbiji, i koja je pokazala visok stepen razumevanja kada je u pitanju podrška poljoprivrednicima u Republici Srbiji kroz kreditiranje sa veoma niskim kamatnim stopama. Ministar je takođe istakao da je za državu proizvodnja maline od izuzetnog značaja, ne samo zbog maline, već i zbog krajeva u kojima se malina uzgaja, i da je od značaja da ljudi koji žive u predelima gde je intenzivna proizvodnja maline, ostanu na svojim gazdinstvima, da ih ne gase i ne krče malinjake. Takođe je naglasio da je potrebno pronaći način da se održi i unapredi proizvodnja maline u cilju dobijanja većih količina i boljeg kvaliteta maline kako bismo bili što konkurentniji na svetskom tržištu, a to je moguće samo zajedničkim delovanjem. Agrarni budžet je rekordan što predstavlja stimulaciju za dalji nastavak proizvodnje. Ministar je tada pozvao otkupljivače maline da proizvođačima doplate iznos do minimum 300 dinara po kilogramu maline. Treći sastanak je održan 13. februara 2025. godine kada je na osnovu zahteva sa prethodnog sastanka članovima Radne grupe predstavljena proizvođačka kalkulacija maline sa prinosom od 15 tona po hektaru i 8 tona po hektaru, kao i proizvođačka kalkulacija kupine sa prinosom od 18 tona po hektaru. Na osnovu stručne preporuke, 10 tona po hektaru je granična proizvodnja rentabilnosti maline. Prinosi od 5 tona po hektaru su jako niski pa se mora raditi na primeni svih agrotehničkih mera. Članovima Radne grupe su takođe predstavljeni podaci Uprave carine koji se odnose na količine i vrednosti izvoza maline po mesecima za 2024. godinu i januar 2025 godine. Članovi Radne grupe su nakon trećeg sastanka dostavili 41 zahtev za unapređenje kompetnog sektora jagodastog voća, koji će se sagledati sa predstavnicima struke i ostalim relevantnim subjektima i pripremiti odgovore za sledeći sastanak.

Milovan Jakovljević, predlagač zaključka, rekao je da je potrebno izdvojiti 5% od ukupnog poljoprivrednog budžeta za interventne mere kojima bi se podržala proizvodnja jagodičastog voća kada dođe do poremećaja na tržištu, odnosno do damping cena. Takođe, potrebno je obezbediti rashladne kapacitete koji bi se pretvorili u javna skladišta, gde bi proizvođači koji nisu zadovoljni cenom u sezoni otkupa skladištili i čuvali do boljih tržišnih uslova. Srbija je decenijama svetski lider u proizvodnji i plasmanu malina. Godšnji izvoz državi donese prihod od 250 do 350 miliona evra. Malinama se uglavnom bave ljudi koji žive u ruralnim i marginalnim područjima, sa otežanim uslovima privređivanja, u brdsko planinskim predelima na usitnjenim posedima, pa je sa aspekta demografije, nataliteta, bezbednosti i zdravlja, veoma važno očuvati proizvodnju malina. Osnovni problemi u malinarstvu su: nekontrolisani uvoz i stvaranje nelojalne konkurencije; niska otkupna cena; neisplaćene maline; prevareni proizvođači; neadekvatan sadni materijal.

Predloge za rešavanje problema u malinarstvu izneli su predstavnici više poljoprivrednih udruženja. Proizvođači su, između ostalog, kao mere predložili hitnu obustavu svih pokrenutih izvršenja od strane banaka prema hladnjačama koje su imale problem poslovanja u 2022. godini, a koje su posledica poremećaja na tržištu maline; da se donese novi Zakon o uređenju tržišta; osnivanje Akcionarskog Republičkog Investicionog i Garantnog fonda na nivou cele Republike Srbije; da se osnuje Uprava za malinu; da se osnuje novo Ministarstvo za zadrugarstvo i preduzetništvo malih robnih proizvođača; da se osnuje Razvojni-investicioni fond ili Razvojna-investiciona banka; da se osnuje nacionalna berza voća sa kompletnim logističkim centrom.

U diskusiji su učestvovali narodni poslanici: Marijan Rističević, Milija Miletić, Miroslav Aleksić, Dejan Bulatović, Radoslav Milojičić, Dragan Jovanović, Žika Gojković i Risto Kostov.

Na kraju sednice, Odbor je utvrdio sledeći:

PREDLOG

Zaključka o stvaranju ambijenta za sigurniju proizvodnju i skladištenje jagodičastog i bobičastog voća

* Odbor preporučuje da se iz budžeta za poljoprivredu za sezonske i tržišne intervencije izdvoje sredstva kojima bi se podržala proizvodnja i skladištenje voća kada dođe do poremećaja na tržištu i preniskih cena, čime bi se očuvala dohodovana sigurnost gazdinstava;
* Obezbediti rashladne kapacitete koji bi se pretvorili u neku vrstu javnih skladištenja, gde bi proizvođači koji nisu zadovoljni cenom u sezoni otkupa mogli skladištiti voće i čuvati do boljih tržišnih uslova, a pri tome država i proizvođači da podele troškove čuvanja solidarno;
* Obezbediti sredstva za subvencionisanje povoljnih kredita u proizvodnji voća.

S obzirom da nije bilo kvoruma za odlučivanje, predsednik Odbora je obavestio članove Odbora da će se o Predlogu zaključka izjasniti na narednoj sednici Odbora u neizmenjenom tekstu.

Pošto drugih pitanja i predloga nije bilo, sednica je zaključena u 14,20 časova.

Sastavni deo ovog zapisnika čini obrađeni tonski snimak sednice Odbora, a video zapis se nalazi na internet stranici Narodne skupštine.

SEKRETAR PREDSEDNIK

Danka Jevtović Marijan Rističević